Qirg'izistonda jurnalist Shohruh Soipovga hujum tergov ostida
Shohruh Soipov 2007 yilda O'shda o'ldirib ketilgan jurnalist Alisher Soipovning ukasi. Hozirda kasalxonadan uyga olib borilgan.
Voqea 10-avgust kechki payt O'sh shahar aeroportida ro'y berib, og'ir jarohatlangan Soipov xushsiz holatda kasalxonaga olib borilgan. Shifokorlar uning xotirasiga zarar yetganini aniqlagan. Oilasining aytishicha, hozir u uyda davolanmoqda. 26 yoshli Shohruh Soipov 2007-yilning oktabrida O'shda o'ldirib ketilgan jurnalist Alisher Soipovning ukasi. U mintaqaviy axborot tahliliy portalini yuritib keladi. Alisher Soipov uzoq yillar davomida "Amerika Ovozi" muxbiri bo'lgan va siyosiy-tanqidiy maqolalari bilan tanilgan edi. Uning qotili kim ekani shu kungacha noma'lum. Xalqaro hamjamiyat, jumladan, Amerika chaqiriqlariga qaramay Qirg'iziston hukumati bu ishni oxiriga yetkazmagan. Jurnalist oilasining aytishicha, tergov ishi yakunlanib, bir shaxs qamoq jazosiga hukm qilingan. Lekin Soipovlar bu odam asl qotil ekaniga ishonmaydi. Sudda bu isbotlanmagan, deydi ular. Shohruh Soipovga qattiq kaltaklangan, lekin uning oldidagi narsalarga tegilmagan. Bu degani, deya sharhlaydi "Chegara Bilmas Muxbirlar", jurnalistni urganlar o'g'ri emas, uning ishi uchun alamini olmoqchi bo'lgan, uning og'zini yopmoqchi bo'lgan guruhlar.